《题竹雪山房为王御史作二首 其二》
元代·胡奎

有竹岂不佳，有雪亦自好。金声来户外，玉气出林表。

昔闻王子猷，夜访戴安道。当时有此君，相见必倾倒。

千载回舟兴，至今犹未了。引领仰高风，何由写怀抱。

卓哉岁寒姿，贞白永相保。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。